་མེད་འཁོར་བཅས་བདག་གི་མགྲིན་པ་ནས་ཞུགས་པས་རང་གི་ངག་གསུང་རྡོ་རྗེའི་རང་བཞིན་དུ་གྱུར། རྡོ་རྗེ་ཆོས་ཀྱི་གསུང་གང་ཡིན། །ངེས་པའི་ཚིག་ནི་ཕུན་སུམ་ཚོགས། །བདག་གི་ཚིག་ཀྱང་དེ་འདྲ་ཞིང་། །ཆོས་འཛིན་པ་དང་འདྲ་བར་ཤོག །ཨོཾ་སརྦ་ཏ་ཐཱ་ག་ཏ་ཝཀྐ་བཛྲ་སྭ་བྷཱ་ཝ་ཨཏྨ་ཀོ྅ཧཾ།
ཞེས་བརྗོད་ཅིང་ང་རྒྱལ་བཟུང་བ་སོགས། གསུང་བྱིན་གྱིས་བརླབ་པའོ། །
སྙིང་ཁར་ཉི་མ་ལ་གནས་པའི་ཧཱུྃ་སྔོན་པོ་འོད་ཟེར་ལྔ་འཕྲོ་བ་དེ་ལས་མཱ་མ་ཀཱིའི་ཚོགས་སྤྲོས། དེ་དག་གིས་རང་བཞིན་གྱི་གནས་ནས་མི་བསྐྱོད་པ་མཱ་མ་ཀཱིའི་སྙོམས་པར་འཇུག་པ་དཔག་ཏུ་མེད་པ་སྤྱན་དྲངས་ཏེ། ནམ་མཁའ་ཁྱབ་པར་གང་བའི་དབུས་སུ། གཙོ་བོ་ཐུགས་རྡོ་རྗེ་མཚན་དཔེས་སྤྲས་པའི་མདུན་དུ་བདག་ཉིད་འདུག་སྟེ། དཔལ་ལྡན་རྡོ་རྗེ་ཐུགས་འཆང་བ། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེའི་ཐུགས་ཀྱིས་མཛད་དུ་གསོལ། །ཕྱོགས་བཅུར་བཞུགས་པའི་སངས་རྒྱས་རྣམས། །རྡོ་རྗེ་མི་ཕྱེད༞ །དེང་བདག༞ །རྡོ་རྗེ་ཐུགས༞ །ཞེས་གཙོ་འཁོར་ཐམས་ཅད་ལ་གསོལ་བ་བཏབ་པས་མི་བསྐྱོད་པ་འཁོར་བཅས་བདག་གི་སྙིང་ཁ་ནས་ཞུགས་པས། རང་གི་སེམས་ཐུགས་རྡོ་རྗེའི་རང་བཞིན་དུ་གྱུར། ཀུན་ཏུ་བཟང་པོའི་ཐུགས་གང་ཡིན། །གསང་བའི་བདག་པོ་བློ་ལྡན་པ། །བདག་ཀྱང་དེ་དང་འདྲ་འགྱུར་ཞིང་། །རྡོ་རྗེ་འཛིན་དང་མཚུངས་པར་ཤོག །ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།
ཞེས་བརྗོད་ཅིང་ང་རྒྱལ་བཟུང་བ་སོགས་ཐུགས་བྱིན་གྱིས་བརླབས་པའོ། །
བདག་ཉིད་རྡོ་རྗེ་འཆང་ཆེན་པོའི་སྐུ་གསུང་ཐུགས་དབྱེར་མི་ཕྱེད་པའི་རང་བཞིན་དུ་གྱུར། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀྐ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།
ཞེས་བརྗོད་ཅིང་ང་རྒྱལ་བཟུང་སྟེ་སྒོ་གསུམ་བྱིན་གྱིས་བརླབས་པའོ། །
རང་གི་སྙིང་ཁའི་ཧཱུྃ་གི་འོད་ཟེར་གྱིས་ཡེ་ཤེས་སེམས་དཔའ་སྤྱན་དྲངས། ཧཱུྃ་ལ་ཐིམ་དེ་ཡོངས་སུ་གྱུར་པ་ལས་སྙིང་ཀར་ཟླ་བ་ལ་གནས་པའི་རང་འདྲའི་ཡེ་ཤེས་སེམས་དཔའ་གསུང་ལོངས་སྐུའི་བདག་ཉིད་ཅན་ཡུངས་དཀར་གྱི་ཚད་ཙམ། དེའི་ཐུགས་ཀར་ཉི་མའི་སྟེང་དུ་རྡོ་རྗེ་སྔོན་པོའི་ལྟེ་བར་ཐུགས་ཆོས་སྐུའི་ངོ་བོ་ཏིང་ངེ་འཛིན་སེམས་དཔའ་ཧཱུྃ་ནག་པོ་འོད་འབར་བ།
ཞེས་བརྗོད་ཅིང་བསམ།
རང་གི་སྤྱི་གཙུག་ཏུ་རྡོ་རྗེ་འཆང་སྐུ་མདོག་དཀར་པོ་ཞལ་གཅིག་ཕྱག་གཉིས་པ་རང་འདྲའི་ཤེས་རབ་མ་ལ་འཁྱུད་པ། རྡོ་རྗེའི་སྐྱིལ་ཀྲུང་གིས་བཞུགས་པ་སྙོམས་འཇུག་མཛད་དེ། བདུད་རྩི་འཛགས་པས་སེམས་དཔའ་གསུམ་ཚིམ་ཞིང་མཉེས་པར་གྱུར།
ཞེས་བརྗོད་ཅིང་བསམ་པ་ནི། སེམས་དཔའ་སུམ་བརྩེགས་སྒོམ་པའོ། །གསུམ་པ་རྗེས་ཆགས་ཀྱི་ཏིང་ངེ་འཛིན་ནི།
རང་གི་སྙིང་ཁ་ནས་ཡེ་ཤེས་ཀྱི་ཕྱག་རྒྱ་ཕྱུང་སྟེ། དེ་ཁཾ་ལས་རྡོ་རྗེ། དེ་ལས་རེག་རྡོ་རྗེ་མ་སྔོན་མོ་
སོགས་ཞལ་ཕྱག་རྣམས་གོང་བཞིན་གསལ་བཏབ།
དེའི་སྤྱི་བོར་གཟུགས་ཕུང་གི་ངོ་བོ་ཨོཾ།
ཞེས་པ་ནས།
སྤྱི་བོར་རླུང་ཁམས་ཀྱི་ངོ་བོ་ཏཱཾ།
ཞེས་པའི་བར་དང་། ས་སྙིང་ལ་སོགས་པར་སེམས་དཔའ་བརྒྱད་མི་འགོད་པར།
མིག་གི་སྒོར་གཟུགས་ཀྱི་ངོ་བོ་ཛཿ
ནས་རྡོ་རྗེའི་ཚབ་ཏུ།
བྷ་གའི་རྩེ་མོར་རེག་བྱའི་ངོ་བོ་ཁཾ།
ཞེས་འདོན་པ་བསྒྱུར།
ལག་པ་གཡས་པར་གཡས་པའི་ངོ་བོ་ཧཱུྃ།
ཞེས་པ་ནས།
རྐང་མཐིལ་གཉིས་སུ་རྐང་མཐིལ་གྱི་ངོ་བོ་ཧཱུྃ་སྟེ་དེ་ཐམས་ཅད་ཀྱང་ལྷའི་ངོ་བོར་གྱུར།
ཞེས་པའི་བར་གོང་བཞིན་བརྗོད་ཅིང་། འོན་ཀྱང་ཁྲོ་བོ་བཅུའི་སྐབས་སུ་རྡོ་རྗེ་ཞེས་པའི་དུས་སུ་བྷ་གར་བྷ་གའི་ངོ་བོ་ཧཱུྃ་ཞེས་བརྗོད། ལྷ་ཡི་ངོ་བོར་བསམ་པའི་ཚེ། ལག་པ་གཡས་ལ་སོགས་པའི་གནས་རྣམས་སུ་ཁྲོ་བོ་བཅུའི་ཚབ་ཏུ་རོ་ལང་མ་ལ་སོགས་པ་ཁྲོ་མོ་བཅུར་བསྒོམ་པ་སྟེ་ཕྱག་རྒྱ་འདུ་བྱས་པའོ། །
རང་གི་གསང་གནས་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ། རྩེ་མོར་ཨོཾ་དཀར་པོས་མཚན་པ། ཡུམ་གྱི་མཁའ་ཨ་ལས་པདྨ་དམར་པོ་འདབ་མ་བརྒྱད་པར་གྱུར།
ཞེས་བརྗོད་ཅིང་བསམ་ལ་རྡོ་རྗེ་པདྨ་འདུ་བྱའོ།
།ཡབ་ཡུམ་སྙོམས་པར་ཞུགས་པས་རྡོ་རྗེ་དང་པདྨའི་ནང་འོད་ཟེར་ལྔས་གང་བས་རིན་འབྱུང་དུ་གྱུར། ཨོཾ་སརྦ་ཏ་ཐཱ་ག་ཏ་ཨ་ནུ་ར་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་སྙོམས་པར་ཞུགས་པས་རང་རྡོ་རྗེ་འཆང་དུ་གྱུར། ཧཱུྃ་ཕཊ། ལུས་དཀྱིལ་གྱི་ལྷ་ཐིག་ལེར་ཞུ་ནས་པདྨར་བབ་པས། དེ་བཞིན་གཤེགས་པ་ཐམས་ཅད་བྱང་ཆུབ་སེམས་ཀྱིས་མཆོད་པར་གྱུར། ཨོཾ་སརྦ་ཏ་ཐཱ་ག་ཏ་པུ་ཛ་བཛྲ་སྭ་བྷཱ་ཝ་ཨཏྨ་ཀོ྅ཧཾ།
ཞེས་བརྗོད་ཅིང་བསྒོམ། ཅུང་ཟད་མཉམ་པར་བཞག གཉིས་པ་དཀྱིལ་འཁོར་རྒྱལ་ཆོག་གི་སྒྲུབ་ཐབས་བསྡུས་པའི་སྐབས་འདིར་མི་དགོས། གསུམ་པ་ལས་རྒྱལ་ཆོག་ལ་བརྒྱད་ལས། དང་པོ་ཕྲ་ཐིག་གི་རྣལ་འབྱོར་ནི། རང་གཙོ་བོར་གསལ་བའི་རྩ་ཞལ་གྱི་སྣ་རྩེར་ཐིག་ལེར། སེམས་ཅུང་ཟད་གཏད་པའོ། །གཉིས་པ་རྡོ་རྗེའི་བཟླས་པ་ནི། ཡིད་ཀྱི་འབྲུ་གསུམ་ཅི་ནུས་སུ་བཟླའོ། །གསུམ་པ་ངག་བཟླས་པ་ནི། ལྷ་རང་རང་གི་ཐུགས་ཀའི་ས་བོན་ལ་བཟླས་བྱའི་སྔགས་ཀྱིས་བསྐོར་བར་བསམ། སྔགས་བཟླ་བའི་ཚེ་ས་ནོན་ལས་ལྷ་ཚོགས་སྤྲོས། དེས་འགྲོ་བའི་དོན་བྱས། སྔགས་དང་ལྷན་ཅིག་ཐུགས་ཀའི་ས་བོན་ལ་ཐིམ་པར་བསམ་མོ། །བཟླས་བྱའི་སྔགས་ནི།
ཨོཾ་ཨཱཿཧཱུྃ།
དེ་ཁོ་ན་ཉིད་ཀྱི་སྙིང་པོ་ཅི་མང་བཟླས།
ཨོཾ་ཨཱཿབཛྲ་དྷྲཱིཀ། ཨོཾ་ཨཱཿཛི་ན་ཛིཀ་ཨོཾ་ཧཱུྃ། ཨོཾ་ཨཱཿརཏྣ་དྷྲྀཀ་སྭཱ་ཧཱུྃ། ཨོཾ་ཨཱཿཨཱ་རོ་ལླིཀ་ཨཱཿཧཱུྃ། ཨོཾ་ཨཱཿཔྲཛྙཱ་དྷྲྀཀ་ཧཱ་ཧཱུྃ། ཨོཾ་ཨཱཿམོ་ཧཱ་ར་ཏི་ལཱཾ་ཧཱུྃ། ཨོཾ་ཨཱཿདྭེ་ཥ་ར་ཏི་མཱཾ་ཧཱུྃ། ཨོཾ་ཨཱཿརཱ་གཱ་ར་ཏི་པཾ་ཧཱུྃ། ཨོཾ་ཨཱཿབཛྲ་ར་ཏི་ཏཱཾ་ཧཱུྃ། ཨོཾ་ཨཱཿརུ་པ་བཛྲི་ཛ་ཧཱུྃ། ཨོཾ་ཨཱཿཤཔྟ་བཛྲི། ཨོཾ་ཨཱཿགནྡྷ་བཛྲི་བཾ་ཧཱུྃ། ཨོཾ་ཨཱཿར་ས་བཛྲི་ཧོཿཧཱུྃ། ཨོཾ་ཨཱཿཔརྵེ་བཛྲི་ཁཾ་ཧཱུྃ། ཨོཾ་ཨཱཿམཻ་ཏྲི་མཻཾ་ཧཱུྃ། ཨོཾ་ཨཱཿཀྵི་ཏི་གརྦྷ་
ཐིཾལཱ
་ལ་ཧཱུྃ། ཨོཾ་ཨཱཿབཛྲ་པཱ་ཎི་ཨོཾ་ཧཱུྃ། ཨོཾ་ཨཱཿཁ་གརྦྷ་ཨོཾ་ཧཱུྃ། ཨོཾ་ཨཱཿལོ་ཀི་ཤྭ་ར་ཨོཾ་ཧཱུྃ། ཨོཾ་ཨཱཿམཉྫུ་ཤྲཱི། ཨོཾ་ཨཱཿསརྦ་ཎི་ཁ་ར་ཎ་བིསྐཾ་བྷི་ནི་ཨོཾ་ཧཱུྃ། ཨོཾ་ཨཱཿས་མནྟ་བྷ་དྲ་པཾ་ཧཱུྃ། ཨོཾ་ཨཱཿཡ་མནྟ་ཀྲྀཏ། ཨོཾ་ཨཱཿཔྲཛྙཱ་ཏ་ཀྲྀཏ། ཨོཾ་ཨཱཿཔདྨནྟ་ཀྲྀཏ། ཨོཾ་ཨཱཿབིགྷྣནྟ་ཀྲྀཏ། ཨོཾ་ཨཱཿཨཱ་ཙ་ལ། ཨོཾ་ཨཱཿཊཀྐི་རཱ་ཛ། ཨོཾ་ཨཱཿནཱི་ལ་དཎྚ། ཨོཾ་ཨཱཿམ་ཧཱ་བ་ལ། ཨོཾ་ཨཱཿཨུཥྞི་ཥ་ཙཀྲ་ཝརྟི། ཨོཾ་ཨཱཿསུམྦྷ་རཱ་ཛ།
ཞེས་པ་རྣམས་ཅི་ནུས་སུ་བཟླས། བཟླ་ཚར་བ་དང་།
བདེ་བར་གཤེགས་པ་ཐམས་ཅད་ཀྱིས་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱིས་བདག་དང་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ། མྱུར་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་དཔལ་གསང་པ་འདུས་པའི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ།
ཞེས་བརྗོད། བཞི་པ་གཙོ་བོ་དོན་དམ་ལ་བཞུགས་པ་དང་། ལྔ་པ་གླུའི་བསྐུལ་བ་ནི་སྒྲུབ་ཐབས་བསྡུས་པའི་སྐབས་འདིར་མི་དགོས། དྲུག་པ་བསྟོད་པ་དང་མཆོད་པ་གོང་འོག་བསྒྱུར་ནས་བྱ་བ་ནི།
རང་གི་ལུས་གཞལ་ཡས་ཁང་དུ་གྱུར་པའི་ནང་དུ་ཨོཾ་ལས་མཆོད་ཡོན་མ་དཀར་མོ། པཾ་ལས་མེ་ཏོག་མ་སེར་མོ། དྷཾ་ལས་བདུག་སྤོས་མ་སྔོན་མོ། དཾ་ལས་མར་མེ་མ་དམར་མོ། པཾ་ལས་དྲི་ཆབ་མ་ལྗང་ཁུ། ནཾ་ལས་ཞལ་ཟས་མ་དཀར་མོ། ཤཾ་ལས་རོལ་མོ་མ་སྔོན་མོ་རྣམས་ཞལ་གཅིག་ཕྱག་གཉིས་ཀྱིས། རང་རང་གི་མཆོད་རྫས་འཛིན་པ། འཛུམ་པའི་བཞིན་ལ་མཛེས་པའི་མདངས་དང་ལྡན་པར་གྱུར། ཨོཾ་བཛྲ་སྥ་ར་ཎ་ཁཾ།
ཞེས་དང་དཔྲལ་བར་ནམ་མཁའ་མཛོད་ཀྱི་ཕྱག་རྒྱ་བྱས་ལ་སེ་གོལ་གཏོགས་ཏེ།
རང་གི་བ་སྤུའི་བུ་ག་ནས་ཕྱིར་སྤྲོས། དཔག་ཏུ་མེད་པར་གྱུར་ཏེ་དཀྱིལ་འཁོར་གྱི་མཐའ་སྐོར་དུ་འཁོད་ནས་དཀྱིལ་འཁོར་པ་རྣམས་ལ་མཆོད་པར་གྱུར། ཨོཾ་སརྦ་ཏ་ཐཱ་ག་ཏ་ཤྲཱི་གུ་ཧྱེ་ས་མཱ་ཛཿ མཎྜལ་ས་པ་རི་ཝཱ་ར། པུཥྤེ། དྷཱུ་པེ། དཱི་པེ། གནྡྷེ། ནཻ་ཝི་ཏེ་ཨཱཿཧཱུྃ། ཨོཾ་ཨཱཿརཱུ་པ་བཛྲི་སོགས་རྡོ་རྗེ་མ་ལྔས་མཆོད། དེ་ནས་ནང་མཆོད། བིགྷྣཱན་
གྱིས་བསངས།
ཤུ་ནྱཱ་ཏ
ས་སྦྱངས།
སྟོང་པའི་ངང་ལས་འོག་ཏུ་ཡཾ་ལས་རླུང་གི་དཀྱིལ་འཁོར་
སོགས་བྱིན་རླབས་བྱས་ལ།
ཨོཾ་ཨཱཿཧཱུྃ་ལན་གཅིག་བརྗོད་པས་བྱིན་གྱིས་བརླབས་ལ། ཨོཾ་ཨཱཿཧཱུྃ་ཧཱུྃ། ཨོཾ་སྭ་སོགས་ས་བོན་གྱི་མཐར་འབྲུ་གསུམ་བཏགས་པས་ནང་མཆོད་ཕུལ། རིག་མ་དང་སྙོམས་པར་ཞུགས་པས་སོགས་ནས། ཨཏྨ་ཀོ྅ཧཾ། ཞེས་པའི་བར་བརྗོད་པས་གསང་མཆོད་དང་། དེ་ནས་ཐལ་མོ་སྦྱར་ལ། མི་བསྐྱོད་རྡོ་རྗེ་སོགས་དེ་ཉིད་ལྔ་པས་བསྟོད།
བདུན་པ་ཉེར་བསྡུ་བྱ་བ་ནི།
རང་གི་ཐུགས་ཁའི་ས་བོན་གྱི་འོད་ཟེར་གྱིས་གཞལ་ཡས་ཁང་སྤྱན་དྲངས་ཏེ། རང་གི་ལུས་ཀྱི་དཀྱིལ་འཁོར་ལ་ཐིམ་པས་རང་ཞེ་སྡང་རྡོ་རྗེ་ཡབ་ཡུམ་དུ་གྱུར། ཞེས་བརྗོད། བརྒྱད་པ་ལས་ཀྱི་རབ་དབྱེ་ལས། ལུས་རྒྱས་པ། མ་ཞུ་བ་སེལ་བ་གཉིས་དགོས་ན་བྱ་ཞིང་། ཁ་ཟས་ཀྱི་རྣལ་འབྱོར་ནི་རྒྱུན་དུ་བྱུང་ནའང་ལེགས་པས་དེའི་ཚུལ་ནི། ཁོ་བོས་བརྩམས་པའི་བསྐྱེད་རིམ་རྣམ་བཤད་བཞིན་ནོ། །ཐུན་གཞན་རྣམས་ལ་འདི་བཞིན་བྱས་ནས། གཏོར་བསྔོ་བྱེད་ན་གོང་གི་བསྡུས་པ་དེ་ནང་བཞིན། མ་གྲུབ་ཀྱང་ཆད་སྐྱོན་མེད། རྗེས་ཆོག་གི་རྣམ་དབྱེ་རྣམས་ཀྱང་གོང་གི་དེས་ཤེས་སོ། །དེ་ལྟ་བུའི་ཚུལ་གྱིས་ཉམས་སུ་བླང་ལ་འཆར་ནུབ་གཉིས་དང་ཕྱེད་གཉིས་ཏིང་འཛིན་འཇིག་པའི་དུས་ཡིན་པས་ཐུན་བར་བྱ། དེའི་ཚུལ་ཡང་ཐོ་རངས་ཅི་རིགས་ནས་ལངས་ལ། གོང་ཉི་མ་ཤར་བར་ཐོར་ཐུན། དེ་མཚམས་གཏོར་མ་ཚེ་སྒྲུབ་སོགས་ཆག་མེད་ཡོད་ན་བྱ། རང་གི་སྒྲུབ་ཁང་ལ་ཉི་མ་ཤར་ནས། ཉི་མ་ཕྱེད་བར། ཕྱེད་ཀྱི་སྒང་ལ་ལྟོ་ཟ་ཞིང་ཕྱག་དང་བསྐོར་བ་སོགས་ཅི་འགྲུབ་ཕྱེད་ཡོལ་ནས་ཉི་མ་མ་སྒས་ཙམ་བར། ཉི་མ་ཟེར་ཐག་ཆོད་ནས་ནམ་ཕྱེད་ཙམ་བར་རྟག་འགྲུས་སུ་བྱས་ལ། བཟླས་པའི་གྲངས་འཛིན་ཚུལ་ནི་ཐུན་ཐམས་ཅད་ལ་ཐོག་མར་འབྲུ་གསུམ་ཅི་ནུས་བཟླས། དེ་ནས་གཙོ་བོའི་སྔགས་ལ་བཞི་འབུམ་ལ་སོགས་ཀྱི་བར་དེ་ཁོ་ན་ལ་ཐུན་གྱི་དངོས་གཞི་དང་། མཇུག་ཏུ་འཁོར་སྔགས་རྣམས་གསུམ་ཙམ་རེ་བཟླས། གཙོ་བསྙེན་སོང་ནས་འཁོར་རྣམས་ལ། བཞི་ཁྲི་རེ་བཟླས་པའི་སྐབས། གཙོ་སྔགས་དེ་ཕྲེང་སྐོར་ཙམ་དང་། གཞན་རྣམ་སྣང་སོགས་ལ་རིམ་གྱིས་གྲངས་བཟུང་ནས་སོགས་ཚར་རིམ་ཉུང་བ་དང་། མ་སོང་བ་རྣམས་ལ་ཐུན་གྱི་དངོས་གཞི་བྱས་ན་གྲངས་བསྙེན་མཐར་ཕྱིན་བྱའོ། །བཟླས་བྱའི་ཕྲེང་བ་རྣམ་གྲངས་མང་ཡང་བོ་དྷི་ཙིཏྟས་གོ་ཆོད་ཅིང་ཕྲེང་བ་བྱིན་རླབས་བུ་ལུགས་ལ་འདུག་ཀྱང་ས་ལུགས་ལ་མ་གསལ། དེ་ལྟར་བྱས་པས་དངོས་ཉམས་རྨི་ལམ་གང་རུང་དུ་གཙོ་འཁོར་རྣམས་ཀྱི་སྐུ་མཐོང་བ་དང་། འབྲུ་གསུམ་སོགས་སྔགས་ཀྱི་སྒྲ་ཐོས་པ་དང་། ཆགས་སྡང་རྨོངས་གསུམ་གྱི་རྟོག་པ་ཞི་ནས་ཏིང་ངེ་འཛིན་སྐྱེ་བ་སོགས་སྐུ་གསུང་ཐུགས་འགྲུབ་པའི་རྟགས་དང་། སྡིག་སྒྲིབ་དག་པའི་རྟགས་སོགས་ཅི་རིགས་མཐོང་བའི་མཚན་མའོ། །དེ་ལྟར་བསྙེན་པ་ལེགས་པར་མཐར་ཕྱིན་ནས་ལྷག་ཆད་ཁ་བསྐང་བ་དང་། སྔགས་ཀྱི་ནུས་པ་དབྱུང་བའི་ཕྱིར་བཅུ་ཆའི་སྦྱིན་སྲེག་བྱ་བ་ནི་རྗེ་རྡོ་རྗེ་འཆང་གིས་མཛད་པའི་སྦྱིན་སྲེག་གི་ཡི་གེ་འཕྲིན་ལས་རྒྱ་མཚོ་གཞིར་བཞག དེ་ལ་ཟུར་འདེབས་ཅུང་ཟད་དགོས་པ་རྣམས་དེའི་རྗེས་འབྲང་གི་ཡིག་ཆ་རྣམས་ལས་རྟོགས་པར་བྱའོ། །སྦྱིན་སྲེག་ཚར་བའི་སང་ལྟ་བུ་ཆོས་སྐྱོང་ལ་གཏོར་མ་རྒྱས་པར་ཕུལ། ཚོགས་ཀྱི་འཁོར་ལོ་ལ་ལོངས་སྤྱོད་ནས་བཀྲ་ཤིས་ཀྱིས་མཐའ་བརྟེན་རྒྱས་པར་བྱས་ལ་ཕྱི་རོལ་གྱི་ཐོ་དེ་རང་གཞན་གང་རུང་གིས་བསྡུ། དེ་ནས་དམ་ཚིག་ཅན་གཉིས་གསུམ་ནས་བཟུང་རིམ་གྱིས་ཕྲད་ནས་གྲོལ་བ་མ་གཏོགས་དེ་མ་ཐག་མང་པོའི་གསེབ་ཏུ་མི་འགྲོ་བར་གསུངས་ཀྱང་། དེང་སང་ནི་རྣམ་དབྱེ་ཆེར་མི་འཇུག་གོ །དེ་ལྟར་གྲངས་དང་མཚན་མའི་བསྙེན་པ་མཐར་ཕྱིན་པ་འདིའི་དབང་བསྐུར་རྒྱུད་བཤད་ཁྲིད་སྟོན་ལས་ཚོགས་རབ་འབྱམས་མཐའ་དག་སྒྲུབ་པ་ལ་དབང་བ་ཡིན་པས་གནས་སྐབས་ཤེས་པར་བྱས་ནས་བསྟན་འགྲོའི་དོན་ལ་གཅིག་ཏུ་བརྩོན་པར་བྱས་པས་རང་གཞན་ལ་འཕྲལ་ཡུན་གྱི་ཕན་བདེ་ཐམས་ཅད་འབད་མེད་ལྷུན་གྲུབ་ཏུ་འབྱུང་ངོ་། །ཞེས་དཔལ་གསང་བ་འདུས་པ་མི་བསྐྱོད་རྡོ་རྗེའི་བསྙེན་པ་བྱེད་ཚུལ་འདི་ཡང་ངེད་རང་ནས་དཔལ་ས་སྐྱའི་སྔགས་གྲྭ་བདེ་ཆེན་གླིང་གི་བཅའ་ཡིག་གསར་རྩོམ་བགྱིས་སྐབས་འདི་སོགས་བསྙེན་ཐབས་ཁ་ཤས་བརྩམས་པར་ཁས་བླངས་ཀྱང་། གཞན་གྱིས་དེ་ལ་སྤྲོ་བ་ཆེན་པོའི་སྒོ་ནས་བསྐུལ་མ་གསལ་འདེབས་བྱེད་མཁན་མི་འདུག་རུང་། རང་གི་ཁས་བླངས་དང་ལྷག་བསམ་མི་འགོག་པའི་ཕྱིར། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས། འགོས་ཀྱི་སྟོང་ཐུན་དང་། ངོར་ཆེན་ཀུན་དགའ་བཟང་པོས་མཛད་པའི་སྒྲུབ་དཀྱིལ། སྔགས་འཆང་ཆོས་ཀྱི་རྒྱལ་པོས་མཛད་པའི་སྒྲུབ་ཐབས། འཇམ་མགོན་ཨ་མེས་ཞབས་ཀྱིས་མཛད་པའི་སྒྲུབ་དཀྱིལ་རྣམ་བཤད་ཆེན་མོ་རྣམས་ལ་གཙོ་བོར་བརྟེན་ཞིང་སྤྱི་འགྲེ་རྣམས་རྒྱུད་སྡེ་དང་མཐུན་པར་རང་གི་བློ་གྲོས་ཀྱིས་སྦྱར་སྟེ་བསྡེབས་པ་དགེ་ལེགས་འཕེལ།། །།

ཀུན་དགའ་བློ་གྲོས།
གསང་འདུས་འཕགས་ལུགས་མི་བསྐྱོད་རྡོ་རྗེའི་བསྙེན་ཡིག

:Rare Texts of the Sakya TraditionR